পরিশেষে একটা বিনীত প্রশ্ন। আশা করি বুঝবেন। আপনি বসবাস করেন পৃথিবীর রাজধানীর কাছাকাছি। সেখানে মানবাধিকার তো বটেই, পশুপাখিদের অধিকার নিয়েও গণমাধ্যম আর জনতা অনেক সচেতন ও সোচ্চার। কিন্তু, আমাদের দেশে যেখানে মুক্তবুদ্ধির কথা বলতে গেলেও ছদ্মনামও রক্ষার নিশ্চয়তা দেয় না বা ধর্মীয় সংখ্যাগুরুর পরিচয়ও, সেখানে আপনার এতো শ্রম আর যুক্তিতর্ক কার স্বার্থে? সমকামীদের বেদনার নিরসনের চাইতে কি অনেক বেশি প্রয়োজনীয় নয় অন্য অনেক ব্যাপার নিয়ে সচেতনতা জাগানো, যা আপনার এবং সমমনা অনেকের লেখায় তীব্রভাবে উঠে আসতে দেখি? ব্লগ, আপনি জানেন, বড় সংকীর্ণ এক মাধ্যম। পৌঁছায় খুব কম লোকেদেরই কাছে, বিশ্বাস বদলায় আরো কম জনের। কিন্তু, আপনার বইটি অনেকের হাতেই পৌঁছায়। তাই, ‘প্রিন্টেড মিডিয়া’-র আরেকটু শক্তিশালী সহায়তা কি অন্য অনেক ‘টপ প্রায়োরিটি’ ব্যাপারে ব্যবহার করা যেতো না? আমি মানছি, অ্যাকাডেমিক্যালি আলোচনা এসব ব্যাপারে জরুরি। কিন্তু, কোনটি আগে রাখবো আলোচনার খাতে? বুঝছি যে, সহনশীলতার সংস্কৃতি নির্মাণে আপনার অবদান রাখার ইচ্ছের কথা। চাইছেন কিছু চলতি মিথ খারিজ করতে যার অনেকগুলো বিজ্ঞানের ছদ্মবেশে সহিংসতাবিস্তারী এবং মানবাধিকারহারী। হয়তো ডকিন্সের ভাষায় একটা ‘conscious raiser’ তৈরি করারও বাসনা আপনার।